google/wiki40b huggingface dataset:
Sogn og Fjordane Teater

Sogn og Fjordane Teater er et regionteater med Sogn og Fjordane fylkeskommune og Førde kommune som eiere. Teateret ble etablert i 1977, og har staten som største tilskuddsyter. Administrasjon, scene og verksteder for teateret ligger i Førde i Sunnfjord. Teateret turnerer i Sogn og Fjordane, og satser særlig på ny norsk dramatikk, stykker med historier fra regionen og politisk engasjerende forestillinger. Teateret bruker nynorske tekster og vestnorske taleformer som utgangspunkt og scenespråk. Sogn og Fjordane Teater har ca. 15 fast ansatte. Teatersjef fra 2016 er Bodil Kvamme. 

I 2010 mottok teateret Heddaprisen for satsing på ny, norsk dramatikk med regionalt perspektiv.
Amphicnaeia

Utseende

Små til middelsstore, avlange, grå- eller brunaktige trebukker. Kroppsformen er nokså jevnbred. Antennene er omtrent så lange som kroppen, med lange, fine hår.

Utbredelse

Slekten er vidt utbredt i Sør- og Mellom-Amerika, fra Guatemala i nord til det sørlige Brasil i sør.
Bensin

Bensin er et drivstoff bestående av hydrokarboner, som oftest produsert ved raffinering av råolje.  Bensin er sammen med diesel de vanligste drivstoffene i forbrenningsmotorer.

Kjemisk sammensetning og karakteristikker

I motsetning til f.eks. diesel kan ikke bensin tas direkte ut av råoljen, den må foredles for å få de nødvendige karakteristikkene.  Bensin består av hydrokarboner med mellom 4 og 12 karbonatomer. Bensin er meget brannfarlig, giftig og miljøfarlig. Den er en fargeløs væske med tetthet (egenvekt) på ca. 0,74 kg/l og er uløselig i vann. Bensin har en tenntemperatur på 400 °C og flammepunkt under −40 °C. Eksplosjonsområdet til bensindamp ligger mellom 0,6 og 8 volumprosent.
Bensinen inneholder en del aromater (maksimalt 35% i Norge), herunder benzen (maksimalt 1% i Norge).

Tilsetningsstoffer

For at bensinen skal ha de karakteristikker som en motor behøver, må den som regel tilsettes en del kjemikalier.

Bly

Bly, ofte i form av tetraetylbly (TEL), har blitt tilsatt bensinen siden 1920-tallet.  Blyet ble tilsatt i bensinen for å motvirke motorbank. Samtidig sørget bly for smøring av ventilene og ventilsetene.  Bly ble av miljømessige årsaker forbudt på 1980-tallet. Katalysatoren, som ble påbudt i 1989, tåler ikke bly. Samtidig er materialene i ventilsetene endret slik at de ikke lenger er avhengig av bly fra bensinen.

Oksygenater

Flere stoffer som inneholder oksygen kan tilsettes bensinen for å høyne oktantallet.  Dette kan være metanol, etanol og MTBE (metyl-tertiær-butyl-eter).
Gunnar Haarberg

Utdanning

Etter examen artium ved Trondheim katedralskole i 1937, underviste han ved lokale skoler i Trondheim og Oslo, men dro til London i 1946 for jobb ved BBCs norskavdeling. Han studerte til Cand.philol med engelsk som hovedfag i 1948 ved Universitetet i Oslo der han var hjelpelærer 1948-62.

Arbeid

Han var i årene 1949–1972 engelsklærer i NRK Radio en dag i uken,  ved siden av sitt faste virke som lektor i engelsk ved Politiskolen i Oslo 1952-87.  
I tillegg hadde Haarberg mange bokutgivelser om faget.
Haarberg var programleder for TV-konkurransen På ære og samvittighet (1958), den første programlederen i TV-serien Kvitt eller dobbelt fra 1961 til 1963, Trekampen (1964), Terningen er kastet og Øyenvitne (1966).
Dorsten

Historie

I 1940-årene ble etniske tyskere forvist av Sovjetunionen fra Rybnik i Øvre Schlesien i Polen til Dorsten. I 1994 ble Rybnik og Dorsten venskapsbyer.
Theodor Hamberg

Bakgrunn og virke

Hambergs far var sjøkaptein og Hamberg arbeidet som handelsmann etter avsluttet skolegang. I 1844 forlot han det yrket, og sluttet seg etter påvirkning fra Peter Fjellstedt til Baselmisjonen. I 1846 ble Hamberg sendt til Kina, dit han ankom til Hongkong den 19. mars følgende år och begynte å arbeide på en misjonsstasjon i Guangdong. Han arbeidet primært med å omvende kinesere fra hakka-folket. Hamberg foretrakk en forsiktig strategi i misjonsarbeidet, noe som etterhvert førte til at han kom i åpen konflikt med den innflytelserike tyske lutherske misjonæren Karl Gützlaff som gikk inn for masseomvendelser.
I 1852 traff Hamberg opprørslederen Hong Xiuquans nevø Hong Rengan, som – midlertidig, viste det seg – hadde brutt med  Taipingopprøret og flyktet tll Hongkong. Hamberg underviste Hong i protestantisk kristendom og døpte ham. Hong Rengan forsynte Hamberg med viktig informasjon om Taipingopprøret, noe som ble bakgrunnen for en bok som Hamberg publiserte under sitt siste leveår. Han døde før motforestillingene mot taipinglederens religiøse opplevelser hadde fått sjanse til å bli kjent i hans kretser.
Boken var den første skildringen av Taipingopprøret på et vestlig språk, og ble en viktig kilde om Hong Xiuquans liv og gjerning. Den ble også viktig for det positive inntrykk som de aller fleste protestantiske misjonærer i Kina fikk av taipingopprøret og som vedvarte i mange år.
Hamberg utarbeidet et utkast til den første grammatikken for hakka-dialekten. Hamberg har også skrevet svensk tekst til salmen Jag nu den pärlan funnit har.
Reionisering

Innen Big Bang-kosmologien er reionisering prosessen som reioniserer universet etter den «mørke tiden» og er den andre av to store faseendringer av gass i universet. Ettersom det meste av den bayroniske massen er i form av hydrogen, refererer reionisering vanligvis til reioniseringen av hydrogengass. Det opprinnelige heliumet i universet gjennomgikk de samme faseendringene, men på ulike tidspunkt i universets historie, og er vanligvis referert til som heliumreioniseringen.
Folkemord

Folkemord (genocid) er utryddelse av mennesker fordi de tilhører en bestemt gruppe. 
Den internasjonale domstolen for Rwanda konkluderte med at folkemord er jevnbyrdig med forbrytelser mot menneskeheten og krigsforbrytelse i alvorlighetsgrad (engelsk: of equal gravity).
Omar Hassan al-Bashir er det første statsoverhode som har blitt siktet for folkemord ved Den internasjonale straffedomstolen.

Bakgrunn

I 1943 introduserte den polsk-jødiske juristen Raphael Lemkin begrepet folkemord, eller genocid. Genos (gresk betyr familie eller stamme, cide betyr mord). Folkemord var, ifølge Lemkin, å drepe andre mennesker på grunnlag av hva de var, for eksempel trosretning, etnisk tilhørighet, seksuell legning eller kjønn, og ikke på grunn av noe de hadde gjort, som for eksempel å gjøre opprør eller revolusjon. 
Etter lenge å ha vist interesse for den omdiskuterte Armenia-massakren, og på hans egen tid, det jødiske holocaust, ville Lemkin skape en lov som kunne vise at systematiske drap på mennesker på grunn av rase, tro eller religion var en forbrytelse som overgikk alle andre forbrytelser en stat og dens innbyggere kunne gjøre seg skyldig i. Loven skulle forhindre slike grusomheter fra å skje igjen.
I 1948 fikk Lemkin gjennomslag for loven som en del av folkeretten i FN, og den gjelder den dag i dag. Skyldige i folkemord kunne fra nå av dømmes for en internasjonal domstol.
I tilfeller der staten dreper deler av befolkningen i landet brukes på engelsk også betegnelsen democide, mens genocide brukes om utstrakt drap på minoriteter. Scully legger også vekt på at slike drap skjer (i regi) av statsapparatet.

Hvor folkemord har forekommet

Ifølge Scully er folkemord sjeldnere jo rikere landet er. Folkemord har sjelden blitt utført av demokratiske stater og i stor utstrekning av kommunistiske regimer. Befolkningen for øvrig kan akseptere diskriminering og folkemord fordi de selv tjener på det. Gjerningsmennene kan også ha økonomiske motiver. Ifølge Rummels forskning skjer folkemord av denne type stort sett bare i regi av autoritære eller totalitære regimer, mens demokratiske land sjelden eller i liten utstrekning dreper egne borgere.
Antennoeme

Utbredelse

Arten er bare kjent fra den Demokratiske republikken Kongo.
Zenbe

Files

Zenbe gir deg også en egen fane dedikert til å gi en oversikt over alle vedlegg du har sendt og mottatt.
Her kan du forhåndsvise bilder, sorte dem etter stikkord og mye mer. Zenbe lar deg også sortere etter filtype, slik at du kan enekelt vise kun dine tekstdokumenter osv.
Tornadoen i Forbygda i 1967

Tornadoen i Forbygda i 1967 oppsto 11. juli 1967 i Budal og Singsås i Midtre Gauldal kommune. Tornadoen startet ved Storrø fellesseter i Budal og endte på østsida av Forbygda i Singsås. Det er en avstand på ca. 20 km i luftlinje. Øyenvitner anslo at tornadoen gikk fra Storrø fellesseter over Svardal, Bakkløkkja, oppover i Bakkmarka, Buslettkjølen og Svartåsen. Det vistes ei bred gate på ca 20–30 meter der skogen var vridd og meid ned.
Uværet oppsto om ettermiddagen. På gården Langrødstrø i Singsås ble alle de fire bygningene rasert av uværet. Adresseavisen skrev at det begynte å tykne til i 16-tida. Dette er gjenfortalt i tidsskriftet Far tå folk 2016. En halv time senere kom haglbygene, og like etter ble det enda verre. På Langrødstrø oppholdt tre personer seg. De måtte ta seg ut av det skjevslåtte huset ved å krype ut gjennom et vindu. Et vitne som oppholdt seg på den andre siden av dalen, fortalte til Adresseavisen at virvelvinden var grå som en sky og beveget seg med stor fart. Alle takene på Langrødstrø ble skrellet av. Skypumpen tok ferden videre ned gjennom dalen et stykke oppover elva og krysset  denne og kom mot gårdene på den andre siden. I den bratte stigningen mistet imidlertid skypumpen mye av sin kraft. Bølgeblikkplater, ukeblader og klær falt ned omkring gårdene, 1 km fra der vinden hadde hentet det. 
Tornadoen gjorde stor skade på skog og bygninger i løpet av den korte tiden den varte. Haglbygene inneholdt hagl store som plommer ifølge vitnefortellinger gjengitt i Far tå folk. Ingen personer kom til skade.
Ødeleggelsene på Langrødstrøa vakte stor oppmerksomhet i både lokale og riksdekkende medier. NRK hadde en reportasje i Dagsrevyen 12. juli, altså dagen etter, og Adresseavisen, Arbeideravisa og Aftenposten hadde førstesideoppslag med bilde samme dag. Flere artikler fulgte i andre aviser i dagene etterpå.
Det ble satt i gang pengeinnsamling til de som ble rammet av uværet. Også Midtre Gauldal kommune bisto med penger.
Thriller - en grym film

Handling

Thriller – en grym film handler om Madeleine som blir voldtatt som syvåring, noe som sjokkerer henne så mye at hun mister evnen til å snakke. Da hun som 19-åring møter halliken Tony (Heinz Hopf), må hun på nytt oppleve voldtekter. Tony påtvinger Madeleine en heroinavhengighet, og for at hun skal tilfredsstille sin narkotikaavhengighet tvinges hun inn i prostitusjonen og møter der de mest ekle snuskgubber. De penger som Madeleine tjener benytter hun på kurs i karate i hemmelighet, hun lærer seg også avansert bilkjøring og undervisning i pistolskyting for å kunne ta hevn på alle som var ansvarlig for hennes skjebne.

Om filmen

Filmen inneholdt grove sex- og voldtektskildringer og ble tungt sensurert. men den har siden oppnådd kultstatus. Filmen ble markedsført som første filmen noensinne som ble totaltforbudt av sensuren i Sverige, men denne påstanden var falsk. Den første filmen som ble totalforbudt i Sverige var Trädgårdsmästaren fra 1912.
Filmens kultstatus ble bekreftet av Quentin Tarantino som har fortalt at den var en av inspirasjonskildene for hans filmserie Kill Bill, i særdeleshet figuren «Elle Driver» (spilt av Daryl Hannah) som også har en øyenlapp over det ene øyet og er like dødelig.
Daniel Ekeroths bok om svenske eksploitationfilmer, Swedish Sensationsfilms: A Clandestine History of Sex, Thrillers, and Kicker Cinema, ble det avslørt at produsentene tok en stor livsforsikring på filmens stjerne, Christina Lindberg, da det ble benyttet skarp ammunisjon i actionscenene, og at hun innførte saltoppløsning i sprøytescenene.
Shusuke Shimada

Karriere

Shusuke Shimada startet sin profesjonelle karriere i Yokohama Marinos i 1995. Han har også spilt for Yokogawa Electric, Albirex Niigata og Otsuka Pharmaceutical.
Seriff

Lesbarhet

Det er en utbredt oppfatning at seriffer øker lesbarheten til trykt tekst, og seriffer er derfor dominerende i lengre trykte tekster som avisartikler og bøker. Effekten har imidlertid vært vanskelig å måle i vitenskapelige undersøkelser, og ulike studier har gitt tvetydige resultater. Colin Wheildon, som forsket på dette i perioden 1982–1990, fant at mangel på seriffer førte til ulike vanskeligheter som svekket leserens oppfatning av teksten. Ifølge Kathleen Tinkel, tyder undersøkelser på at «de fleste sans-serif-fonter har litt lavere lesbarhet enn de fleste seriffonter, men … forskjellen kan oppveies gjennom generelt god setting». Andre studier har ikke funnet noen signifikant forskjell i lesbarhet mellom fonter med og uten seriffer. 
For skjermbruk er det mer vanlig å bruke fonter uten seriffer (sans-serif). Spesielt ved lav oppløsning ser fonter uten seriffer generelt bedre ut. Teknologier som font hinting, antialiasing (kantutjevning) og subpiksel-rendering har imidlertid bidratt til å forbedre lesbarheten for seriffonter på skjerm og forskjellen mellom skjerm og papir er blitt mindre.
James D. Watson

Forskning

Etter å ha begynt å arbeide sammen med Francis Crick i 1951, bygde de to videre på arbeid foretatt av Rosalind Franklin og Maurice Wilkins, og sammen klarte de å påvise den «doble skruelinjen» (eng. double helix) som kjennetegner DNA-molekylet; to sukker-fosfat-kjeder er formet som en dobbelt skruelinje med basene ordnet parvis i midten. Resultatet av dette arbeidet ble publisert 25. april 1953, og Watson, Crick og Wilkins vant Nobelprisen i fysiologi eller medisin for dette i 1962.

Rasekommentarer

I 2007 uttalte Watson at «all vår sosialpolitikk tar utgangspunkt i det faktum at deres [afrikanere] intelligens er på samme nivå som vår egen, mens all testing tilsier at dette ikke stemmer,» noe som førte til at hans arbeidsgiver Cold Spring Harbor Laboratory (CSHL) gav ham sparken. I ettertid beklaget han uttalelsene. Som følge av økonomiske problemer i etterkant av uttalelsene solgte han nobelprismedaljen sin i 2014. Han ble da den første levende nobelprisvinner som har solgt sin medalje. I januar 2019 uttalte han i et intervju med PBS at «[…] there’s a difference on the average between blacks and whites on I.Q. tests. I would say the difference is, it’s genetic.» Intervjuet fikk CSHLs styreleder Marilyn Simons og administrerende direktør Bruce Stillman til å komme med en uttalelse der de tok avstand fra Watsons meninger. De hevder at hans uttalelser i praksis reverserer beklagelsene han kom med i 2007, og at de dermed så seg nødt til å frata ham de resterende forskertitlene han hadde hos CSHL. Intervjuet ble innspilt sommeren 2018. I oktober 2018 ble Watson innlagt på sykehus etter at han ble utsatt for en bilulykke.
Rovfisker

Rovfisker er fisker som enten helt eller delvis lever av å ete andre fisker (se predasjon). Rovfisker finnes både i saltvann og ferskvann, men det er ikke en enhetlig gruppe, slik som rovpattedyrene er. Eksempler på grupper av rovfisker er haier, murener og ciklider. Abbor, ørret og gjedde er eksempler på rovfiskarter som finnes i ferskvann.
Collateral Damage

Handling

Brannmannen Gordy utsettes for en tragedie; hans kone og sønn blir drept når de befinner seg for nær en terroristbombe utløst av den colombianske «frihetskjemperen» El Lobo. Den desillusjonerte CIA-agenten Brandt røper at regjeringen ikke vil løfte en finger for å pågripe gjerningsmannen, og en hevngjerrig Gordy reiser derfor avgårde til Colombia for på egen hånd å ta opp jakten på terroristene.

Om filmen

Filmen skulle egentlig ha premiere i oktober 2001, men på grunn av terrorangrepet 11. september ble premieren utsatt til februar 2002. Det ble også foretatt endringer i filmen. Like før premieren i februar gikk talsmenn for USAs brannmennene og politiet ut mot Schwarzenegger og mente han utviste «ekstra dårlig smak» vedrørende filmens tema. «Vi syns det er dårlig smak å forsøke å bruke likheten til 11. september som en del av promoteringen av filmen», uttalte president Patrick Lynch i interesseorganisasjonen for brannmenn Patrolmen's Benevolent Association. Det vakte ytterligere bestyrtelse da New Yorks tidligere borgermester, Rudolph Giuliani, var til stede under førpremieren på filmen i New York. Det kom også protester fra folk som mente filmen kunne sette colombianere flest i et dårlig lys ved å gi et inntrykk av at colombianere flest er geriljasoldater og narkolangere.
Det amerikanske uttrykket Collateral Damage er vanskelig å oversettet på norsk, men kan beskrives som «ødeleggelse som springer ut fra annen ødeleggelse». Det er vanlig å bruke uttrykket om sivile dødsfall, altså sivile som utilsiktet blir rammet i en krigshandling eller annen voldelige handling som terror.

Publikum og økonomi

Filmen ble ingen stor publikumssuksess og innbrakte bare 40 millioner dollar på amerikanske kinoer, noe som var under halvparten av produksjonskostnadene som var på 85 millioner. Den innbrakte 78 millioner på verdensbasis. Den havnet på 66.-plass over de mest innbringende kinofilmene i USA i 2002 og 57.-plass på verdensbasis.

Anmelderne

Filmen ble relativt dårlig mottatt av de amerikanske anmelderne og har bare oppnådd 19 % på Rotten Tomatoes og 33 % på Metacritic. Den kjente amerikanske filmkritikeren Roger Ebert var blant dem som likte filmen og gav den tre av fire stjerner. Filmen fikk også brukbar omtale i publikasjoner som San Francisco Chronicle, New York Post og The Boston Globe, mens den fikk hard medfart hos The Wall Street Journal, Washington Post og The New York Times. Den ble nærmest slaktet av Rolling Stone og Variety.

I Norge

Dagbladets anmelder gav den bare terningkast to. VGs anmelder gav den terning tre. Nettestedet CINERAMAs anmelder gav den terningkast tre og skrev følgende: «Beklageligvis tar filmen aldri av. Dels slites den ukledelig mellom actionfilmklisjeer og den dype personlige realismen som historien legger opp til. Dels er det fordi filmen aldri setter opp noe stort tempo, ei heller skapes det intensitet». Adresseavisens anmelder var meget negativ og mente at filmskaperen hadde mislyktes med det meste.
Den innbrakte 124 000 dollar på norske kinoer (ca. 850 000 kr).
Skjeggriske

Kjennetegn

Skjeggrisken har som ung innrullet hattekant, senere flat med traktformet midtparti. Hatten er lakserød eller rosa med sirkelformede soner. "Skjegg" på hattekanten. Skivene er hvite til lys rosa. Tettstilte og litt nedløpende på stilken. Stilken er synlidrisk, hvit- eller brunrosa .
Røa kino

Røa kino var en kino i Oslo som ble satt opp av Røa Idrettslag i 1952. Kinoen var en viktig inntektskilde i en periode, og satset på tradisjonell kinofilm. På 1970-tallet gikk det dårligere, og kinodriften ble stanset i 1975.
Den 28. juni 1981 tok Røa kino fyr. På tross av 19 brannmenn i fire brannbiler, sto ikke bygningen til å redde.
Noe etterpå ble plassen der kinoen sto erstattet av en gymhall.
Prilep

Prilep (makedonsk: Прилеп; tyrkisk: Pirlepe og Perlepe, gresk: Περλεπές (Perlepes) eller Πρίλαπο (Prilapo)) er en by og kommune i den sørlige delen av Nord-Makedonia. 
Prilep ligger nord på sletten Pelagonia sør i landet og er sete i kommunen med same navn. Prilep ligg 128 km fra hovedstaden Skopje, 44 km fra Bitola og 32 km fra Kruševo.
Kommunen Prilep har 76 768 innbyggere (etter folketellingen av 2002). Befolkningen er hovedsakelig etnisk makedonsk (92,3 %), mens 5,8 % av befolkningen tilhører romanifolket. 
Byen ligger i Pelagonija-dalen og er sentrum for landets tobakksindustri og metallindustri, elektronikk, tømmer, teksilindustri og matindustri. Byen stårt også for en stor del av produksjonen av makedonsk, ren hvit marmor.
Prilep er kjent som «byen under Markos tårn» siden byen ligger nær de tårnene som er dedisert til den legendariske helten kong Marko.

Historie

Prilep ble grunnlagt på ruinene av den antikke byen Styberra, som først var en by i Kongeriket Makedonia og senere innlemmet i Romerriket. Styberra ble rasert av gotere i 268, men var delvis bosatt siden. Byen ble første gang nevnt som Prilep i 1014, og da som byen hvor Samuel av Bulgaria skulle ha fått hjerteattakk da han så at tusenvis av soldatene var blitt blinde av østromerne etter slaget ved Kleidion. Byen ble gjenerobret av Det andre bulgarske riket før den ble erobret av tsar Dusan 1334 og deretter falt under Det osmanske riket. Byen var hovedstad under Kraljevic Marko. Prilep var under osmansk kontroll i seks århundre før den ble en del av Jugoslavia 1912. Da Jugoslavia brøt sammen i 1991 ble byen en del av Makedonia.
Olve Eikemo

Biografi

Olve flyttet fra Odda med familien til Bergen da han var 9 år. Han oppdaget bandet Kiss etter å ha fått godteposer med KISS-samlekort i, og ble helt fasinert av bandet.  
Olve startet musikkarierren i death metal-bandet Old Funeral i Bergen, hvor han var bassist og vokalist. Bandet ble raskt oppløst, og i 1991 opprettet han black metal-bandet Immortal sammen med Harald Nævdal, på restene av Amputation som begge hadde vært med å starte. Olve var gitarist og vokalist i Immortal, inntil han i 2015 forlot bandet grunnet uenigheter med de andre medlemmene. Han startet så opp et band under sitt eget artistnavn, Abbath. Bandet ga ut debutalbumet Abbath i januar 2016, og albumet ble nominert til Spellemannprisen 2016 i klassen metal.
Saichiro Yuya

Saichiro Yuya (født 1864, død 1941) var en japansk prest, salmedikter og lærer (assisterende rektor) ved Nihon ongakkugakkō, en musikkskole i Tokyo.
Yuya skrev salmer, var tidsskriftsredaktør og var med på å lage en av landets første salmebøker, den såkalte Meiji-utgaven som kom i 1903 og som var en felles salmebok for de protestantiske kirkene. Han er representert med en salme i Norsk Salmebok.
Vespasiantempelet

Vespasiantempelet befinner seg i Forum Romanum i Roma. Det ble oppført til keiser Vespasian og stod ferdig på 80-tallet e.Kr.
Vespasian døde i 79 e.Kr. og hans sønn Titus bare to år seinere; den andre sønnen, Domitian, fikk da ansvaret med å fullbyrde tempelet og tilegnet det også til Titus. I tempelets cella stod statuer som forestilte Vespasian og Titus som var utrop til guder.
I dag gjenstår bare tre søyler med entablement, blottlagt av Giuseppe Valadier i 1811. På frisen kan sees bukranion.
JCI Norway

Historie

I Norge oppstod den første kontakten med JCI i 1949, men organisasjonskomiteen ble først konstituert den 11. september 1956. Med det ble Yngres avdeling av Oslo Handelsstandsforening (OHF) til Oslo Junior Chamber med ca. 400 medlemmer. 
I 1958 ble Junior Chamber Norway offisielt tatt opp som medlem i Junior Chamber International. JC Oslo var eneste lokalforening, og frem til 1961 var JC Oslo og JCI Norway én og samme forening. 
JC Bergen ble den andre norske foreningen i 1961. Etter det fulgte i 1962 JC Trondheim, JC Lillehammer, JC Haugesund, JC Kristiansand og JC Aalesund. På nasjonalkongressen på Gjøvik i 1974 fantes det 53 lokalforeninger, og JC Mandal ble den 54. foreningen rett etter kongressen. I dag er det 13 lokalforeninger i JCI Norway.

Talekonkurransen

JCI Norway har arrangert en nasjonal talekonkurranse siden 1992. I konkurransen kjemper deltakere fra alle lokalforeninger om tittelen «Årets taler». Talen skal være på mellom fem og syv minutter, og deltakerne blir bedømt etter innhold, fremføring og evne til å fenge publikum. 
«Årets taler» er JCI Norways kandidat i den europeiske Public speaking-konkurransen på JCIs Europakongress året etter at de er blitt valgt ut som beste taler under den årlige nasjonale kongressen. Kandidater fra JCI Norway har vunnet den europeiske finalen fem ganger: Marianne Nordli i 1994, Hanne Sofie Løkkevik i 2007, Line Jackson Ræstad i 2009, Ola Norén i 2012 samt Annika Hedström i 2017.
Vinneren av den europeiske Public speaking-konkurransen representerer Europa i Public speaking-konkurransens endelige finale på JCIs verdenkongress samme år. I denne finalen er det fire deltakere, én fra hvert av de fire geografiske områdene i JCI. 
Vinneren av JCI Norways talekonkurranse får sitt navn inngravert på vandretrofeet Draumsoga det sterke. Trofeet ble innstiftet i 1995 av Marianne Nordli og har form av et 92 cm langt sverd som er en kopi av et funn ved Snartemo, Hægebostad i Vest-Agder. 
Sverdet er oppkalt etter et sitat fra Snorre Sturlason, og Draumsoga det sterke symboliserer at vinneren i talekonkurransen brukte sitt skarpeste våpen, ordets makt.